**УЈЕДИЊЕНЕ НАЦИЈЕ**

**Заједничка**

Агенда



**САМИТ О ТРАНСФОРМАЦИЈИ ОБРАЗОВАЊА**

**Трансформација образовања:**

**Хитан политички императив за нашу заједничку будућност**

***Изјава о визији генералног секретара о трансформацији образовања***

Образовање је темељно људско право. Већ дуго, с разлогом, има посебно мјесто у срцима и мислима људи широм свијета. Током историје, образовање је било извор личног достојанства и оснаживања те покретач напретка друштвеног, економског, политичког и културног развоја. Међутим, данас, због неједнакости и проблема у прилагођавању потребама 21. вијека, образовање је у кризи. Посљедице те кризе се временом јављају, а често их је тешко уочити. Ипак, посљедице су дубоке и далекосежне. Ако желимо промијенити свијет до 2030. године, како је предвиђено Циљевима одрживог развоја, међународна заједница мора посветити дужну пажњу овој кризи. Морамо одлучно реаговати с увјерењем, маштовитошћу и солидарношћу како бисмо трансформисали образовање. Темељем обимног и инклузивног процеса припрема, државама чланицама и глобалној јавности представљамо сљедећу Изјаву о визији како бисмо подржали наше заједничке напоре у тој трансформацији, дали допринос предстојећем Самиту о будућности те као манифест за заједничко дјеловање.

1. **Образовна криза погађа све нас**

Образовање је значајан покретач, али данас, у многим случајевима, и велики узрочник подјела. Ријеч је о универзалном изазову који је најинтензивнији у кризним ситуацијама и земљама у развоју. Отприлике тридесет година након глобалног опредјељења да се осигура образовање за све, готово половина све дјеце у свијету није уписана у предшколско образовање. Студије показују да до 70 % дјеце у сиромашнијим земљама не може прочитати најосновнији текст до своје десете године. У свијету који пролази кроз четврту индустријску револуцију готово половина свих ученика не завршава средњу школу, а готово 700 милиона одраслих је неписмено, од чега су већина жене. У развијеним земљама разлике у образовању које су често повезане с дохотком, расом и родом појачавају привилегије и додатно продубљују сиромаштво. У таквим различитим контекстима, ефекти су највећи на оне који су већ маргинализовани или у неповољном положају, посебно адолесцентице и особе с инвалидитетом. То су особе које образовни системи систематично изостављају.

Међутим, криза у образовању знатно је дубља и превазилази изазове правичности и једнакости. Студија за студијом и анкета за анкетом доводе до истог закључка. Наиме, образовни системи више не испуњавају своју сврху. Млади и одрасли истичу да им образовање не пружа знање, искуство, вјештине или вриједности потребне за успјех у свијету брзих промјена. Учење и даље недовољно утјече на вјештине, укључујући рјешавање проблема, критичко размишљање и емпатију. Послодавци се жале на значајну неусклађеност вјештина, док многе одрасле особе имају слаб или никакав приступ цјеновно приступачном оспособљавању и преквалификацији. Наставници су често слабо обучени, подцијењени и недовољно плаћени, спутани застарјелим улогама, методама и алатима за подучавање. Родитељи и



породице жале се на вриједност или изостанак поврата њихових улагања у образовање и њихову дјецу.

Пандемија болести КОВИД-19 је истовремено и погоршала и бацила свјетло на ову кризу, доводећи до драматичних губитака у учењу и раширених смањења издвајања за образовање. Био је то ударац у осигурању приступа квалитетном образовању за све до 2030. године, као кључног обећања из Циља одрживог развоја бр. 4. Данас је милионима ученика ускраћено њихово темељно право на квалитетно образовање, а друштва су неспремна на превладавање међусобно испреплетених криза које угрожавају нашу колективну будућност, попут климатских поремећаја, сиромаштва, повећања неједнакости, културне и политичке поларизације, недостатка повјерења и сукоба. Све то се може и мора промијенити.

Наша прва задаћа је брзо и циљано дјеловање како би се надокнадили губици у учењу узроковани пандемијом, посебно у погледу маргинализованих група. Међутим, док на томе радимо, не може се враћати на образовне моделе из прошлости. Морамо поново осмислити образовне системе и подизати статус образовања. Морамо осигурати да учење оснажује појединце и друштва како би преобликовали садашњост и довели до праведније, одрживије, отпорније и мирније будућности.

1. **Преиспитивање сврхе и садржаја образовања у 21. вијеку**

Због кризе у образовању морамо темељито преиспитати његову сврху и наставне планове и програме. Снажну полазну основу представља кључни извјештај УНЕСЦО-ове Међународне комисије за будућност образовања, коју води предсједница Савезне Демократске Републике Етиопије, Sahle-Work Zewde. Ту се снажно заговара нови друштвени уговор за образовање темељен на два принципа и то осигуравање права на квалитетно образовање током цијелог живота, те јачање образовања као јавног напора и опћег добра. Резултати консултација с државама чланицама, млади људи и правци дјеловања са самита помогли су у дефинисању онога што би ти принципи могли значити у учионици, за наставнике и ученике.

Истински трансформативно образовање требало би се темељити на ономе што се сматра најврједнијим у заједници, породици, код родитеља и дјеце те одговорити на локалне, националне и глобалне потребе, културе и капацитете. Њиме би се требао промовисати холистички развој свих ученика током цијелог живота и пружити им се подршку да остваре своје тежње и допринесу својим породицама, заједницама и друштвима. Како би се то постигло, трансформативно образовање мора подржати ученике у сљедећа четири кључна подручја.

***Научити учити:*** Принцип захтијева да се сваком ученику омогући способност читања и писања, препознавања, разумијевања и јасног и ефикасног комуницирања. Помоћи ће сваком ученику да стекне и развије математичке, дигиталне и научне вјештине. Такођер би требало потакнути знатижељу, креативност и способност критичког размишљања те његовати друштвене и емоционалне вјештине, емпатију и љубазност.

Бројни су докази да би такво учење требало започети у најранијој фази живота како би се максимално искористио његов потенцијал. Универзални приступ раном и предшколском одгоју и образовању представља кључан алат за власт и породице у превенцији и промјени међугенерацијских



неједнакости. Ријеч је о једном од најважнијих улагања за унапређење образовних исхода.

***Научити живјети заједно:*** У свијету све већих напетости, крхког повјерења и егзистенцијалних еколошких криза, образовање нам мора помоћи не само да боље живимо једни с другима, већ и с природом.

Посљедњих година дошло је до знатног слабљења социјалне кохезије и све већег степена насиља у породици, међу заједницама и преко граница. Напади на истину, чињенице и демократске институције све су раширенији на интернету и у стварном животу. Образовање може припремити ученике да испуне своје обавезе према својим друштвима те да буду активни и одговорни грађани у властитим заједницама, у својим земљама и у свијету. Може им помоћи у промоцији људских права. Може допринијети њиховом разумијевању социјалне правде, поштовању различитости и глобалној солидарности. Може посијати сјеме културе мира.

Млади су такође изнимно свјесни да је човјечанство суочено с егзистенцијалним пријетњама у облику троструке кризе планета код климатских промјена, загађења и биодиверзитета. Уочи и током трајања Самита, јасно су истицали да желе знати више о тим питањима и постати дио рјешења. Док земље раде на својим обавезама у погледу образовања за одрживи развој, позивам их да размотре на који би начин наставни планови и програми и педагошки приступи могли оснажити ученике у погледу освијештености, вриједности, ставова и вјештина потребних за потицање нужних промјена.

Остваривање родне равноправности и права жена и дјевојчица и даље је водећи циљ међународне заједнице, а образовање је такођер кључно за тај циљ. Образовни системи могу успоставити основне, инклузивне и недискриминирајуће мјере за подршку дјевојчицама. Требале би се уклонити све правне и друге препреке, као што је забрана средњошколског образовања за дјевојчице која узрокује неизрециве патње у Авганистану. Мјере би требале укључивати и добно прилагођен и родно­ осјетљив наставни план и програм за све, а који се бави родно условљеним предрасудама, нормама или стереотипима, оснажује и помаже ученицима у борби против насиља над женама те осигурава сполно и репродуктивно здравље.

***Учење кроз примјену:*** Свијет рада пролази кроз темељне промјене. Технолошки напредак ствара нова радна мјеста, док друга постају застарјела. Прелазак на зелену, дигиталну и економију бриге долази са огромним потенцијалом за усклађивање економске активности са социјалним и еколошким исходима. Образовање је кључно како би се осигурало да радна снага буде спремна за такву будућност. Свим старосним групама се мора омогућити учење примјене, с нагласком на стјецање вјештина, преквалификацију и усавршавање.

Изнад свега, потребно је да образовни системи прихвате концепт цјеложивотног учења, уз флексибилније путеве и потицаје кроз финансијске политике како би се људима омогућило поновно укључивање у образовне системе више пута током живота. Требало би ставити на располагање различите начине, укључујући неформалне путеве, програме сустизања и премоштавања, убрзано учење и употребу дигиталних платформи. Учење примјене захтијева да се нагласак стави на цијели нови сет вјештина, укључујући дигиталну писменост, финансијске вјештине те нове техничке вјештине и вјештине у подручју СТЕМ-а. Трансформисани образовни системи требали би развити флексибилне вјештине управљања каријером и промовисати иновације, креативност,



и подузетништво, што захтијева и квалификације којима се признају вјештине, радно искуство и знање током цијелог живота, а не само формално образовање.

***Учење постојања:*** Подразумијева најдубљу сврху образовања, односно, да учесници стекну вриједности и способности за вођење једног смисленог живота, уживање у том животу и живљења квалитетног и испуњеног живота. Дијелом је производ учења стицања знања, учења заједничког живота и учења примјене. Учење постојања захтијева развој потенцијала сваког ученика за креативност и иновације; њихову способност да уживају у умјетности и изражавају се умјетношћу; њихову свијест о историји и различитости култура; те предиспозиције за вођење здравог живота, бављење физичким активностима, играма и спортом, што се не може постићи случајно, већ захтијева развој наставних планова и програма и начина размишљања како да изградња капацитета за развој наших индивидуалних и друштвених идентитета не буде пуки додатак, већ саставни дио образовања 21. вијека.

1. **Трансформација образовних система ради испуњавања наших виших циљева и сврхе**

Како бисмо остварили циљеве и сврху, морамо трансформисати образовање у сљедећа четири подручја:

***Осигуравање окружења за учење којим се подржава развој свих ученика***

Школе будућности, без обзира на то јесу ли формалне или неформалне, физичке или виртуалне, морају се развијати како би постале инклузивнија, сигурнија, здравија и стимулирајућа мјеста учења. Данас, с милионима дјеце и младих широм свијета са ограниченим правом на образовање, далеко смо од тога. У самом врху искључености су избјеглице и особе расељене услијед ванредних ситуација, сукоба и дуготрајних криза. У другим контекстима неповољан положај може бити посљедица мјеста живљења особе, њених прихода или статуса породице. Дјеца и млади такођер се могу суочити с дискриминацијом у образовању на темељу спола, инвалидитета, етничке припадности, вјере, језика, сексуалне оријентације, родног идентитета и правног статуса. Насиље, узнемиравање и злостављање су исувише уобичајена појава. Све то подрива наше заједничке напоре за изградњу толерантних и инклузивних друштава у којима учимо поштовати и цијенити нашу културну и људску различитост.

За заштиту права, промоцију инклузије, превенцију и сузбијање свих облика насиља, стигматизације, дискриминације и искључености кључни су законодавство и политике. Такођер је кључно подржати исхрану, физичко и ментално здравље ученика, на примјер, проширењем школског савјетовања и програма школских оброка. Инклузија се мора одразити и у наставним плановима и програмима и наставним материјалима, којима би се требала промовисати једнакост, поштивање различитости и суочавање са штетним стереотипима, нормама, ставовима и праксама. Потребно је хитно дјеловати како би се допрло до оних који су данас најдиректније погођени кризама и сукобима те како би се трансформисали образовни системи за превенцију, припрему, одговор и опоравак од криза.

***Омогућити наставном особљу личну трансформацију у покретаче промјена***

Наставно особље је окосница свих квалитетних образовних система. Међутим, како би испунили своје кључне улоге у образовним системима будућности, потребне су темељите промјене у начину на који друштва цијене и гледају на наставнике те како наставници приступају својим улогама и испуњавају своју одговорност.



Наставници морају постати произвођачи знања, модератори и водичи за разумијевање сложених околности. Морају бити оспособљени и оснажени за прелазак с пасивног на активно, од вертикалног и једносмјерног до сарадничког. Морају промовисати учење на темељу искуства, истраживања и знатижеље; развити капацитете, радост и дисциплину за рјешавање проблема. Потребно је дјеловати у четири подручја да би се потакнула таква трансформација.

Потребно је проширити капацитете, дјеловање и аутономију наставника, оснажујући их за израду, тумачење и управљање наставним планом и програмом те за прилагођавање и одређивање приоритета садржаја и педагошких приступа. Наведено укључује проведбу и уврштавање могућности учења прилагођених контексту, педагошких метода и наставних планова и програма у различитим облицима, стратегија процјене и очекиваних исхода учења, од високотехнолошког до нискотехнолошког и нетехнолошког контекста. Проблем недостатка наставника у свијету мора се рјешавати директно, између осталог тако што ће се наставничка струка учинити привлачнијом за млађе нараштаје, што опет захтијева пристојне услове рада и бољи статус наставника, укључујући и плате успоредиве с занимањима за која је потребан сличан ниво квалификација, те трајно стручно усавршавање. Механизми запошљавања и напредовања наставника такођер морају постати праведнији, правичнији и недискриминирајући те се њима морају осигурати могућности за жене и особе из рањивих и маргинализованих група. Интегрисани системи управљања наставном каријером такођер могу потакнути стални професионални развој. Мониторинг и евалуација подучавања кључни су за подршку одговорности и осигуравање дјелотворних исхода учења и учинковите употребе улагања у образовање. У коначници, образовни системи морају осигурати учешће наставника у формулисању образовних политика, укључујући наставне планове и програме и педагошку трансформацију. Њихово право на организацију је од темељне важности.

***Кориштење дигиталне револуције у корист јавног образовања.***

Уколико се добро искористи, дигитална револуција могла би бити један од најмоћнијих алата за осигуравање квалитетног образовања за све и промјену начина како наставници подучавају, а ученици уче. Али, ако се не искористи, могле би се погоршати неједнакости и угрозити исходи учења, као што је то пандемија зорно показала. У земљама ниског и средњег дохотка велика већина ученика и наставника није имала приступ дигиталној повезивости или ресурсима.

За суочавање с тим изазовом потребно је ослободити *три „кључа“* дигиталног учења, односно повезивост, капацитете и садржај. Кад је ријеч о кључу повезивости, потребан нам је универзалан приступ широкопојасној повезивости за наставнике, ученике, школе и друга образовна окружења, што пак захтијева уклањање постојећих недостатака у приступу електричној енергији. Кад је ријеч о кључу капацитета, морамо осигурати универзалну дигиталну писменост за образовање и друге сврхе оснаживања, с посебним нагласком на припреми и подршци наставницима да учинковито употребљавају технологију. А кад је ријеч о кључу садржаја, потребне су нам снажне и отворене јавне платформе за дигитално учење и садржаји те гаранција да се с дигиталним наставним ресурсима поступа као с глобалним јавним и заједничким добрима.

Земље би требале подузети брзе мјере за потпуну образовну повезаност, а међународна заједница мора подржати актуално ширење „Гига“ иницијативе како би се подржало дјеловање земаља. Такођер позивамо све актере да се придруже и подрже нову вишепартнерску иницијативу за стварање и јачање



инклузивне платформе за дигитално учење и садржај. На темељу постојећих напора овом ће се иницијативом тражити и промовисати рјешења за финансирање, израду, производњу и бесплатну дистрибуцију висококвалитетног јавног дигиталног образовног садржаја. То је важан допринос ширем настојању да се осигура глобални дигитални споразум који је предложен у мом извјештају „Наша заједничка агенда“.

***Већа, праведнија и учинковитија улагања у образовање***

Улагање у квалитетно образовање је најважније улагање које било која земља може издвојити за будућност и своје грађане. Улагањем у образовање улаже се у људе и у нашу заједничку будућност. То је морални, политички и економски императив. Једноставно речено, трошак нефинансирања образовања много је већи од трошкова његовог финансирања.

Посебно је шокантан диспаритет у издвајањима за образовање глобално, гдје земље високог дохотка у просјеку троше око 8.000,00 долара по особи школског узраста насупрот тек 50,00 долара у земљама нижег дохотка. Те разлике додатно продубљују неједнакости у образовању унутар земаља у којима користи од улагања у образовање ријетко долазе до оних којима су најпотребнија. Рјешавање овог проблема захтијева трансформацију начина како видимо образовање те дјеловање у три кључна правца.

Прије свега, **морамо више улагати у образовање**, што изискује темељиту промјену у начину на који министарства финансија и власти виде и третирају образовање. Расходи за образовање нису тек расходи за потрошњу, већ кључна национална улагања. Таква промјена може бити основа за повећање удјела БДП-а и укупних јавних расхода које власти издвајају за образовање. Постоји и потреба за повећањем стварних улагања по ученику и по школском узрасту, с циљем постизања амбициозног националног мјерила утврђеног у складу с националним и регионалним контекстом. Наведено би могло захтијевати постепену промјену постојећих пореских система, повећање удјела пореза у БДП-у и успоставу доње границе социјалне заштите.

Будући да владе земаља у развоју повећавају издвајања за образовање, међународни партнери могу имати много већу улогу код подршке. Како је наведено у Нашој заједничкој агенди, потребан је нови глобални *Неw Деал* како би се земљама у развоју омогућило више улагања у људе, избјегавајући пореске стратегије земаља у утрци с пореским олакшицама, борбу против незаконитих финансијских токова и рјешавање дужничке кризе. Донатори такођер могу преокренути постојеће трендове са другачијим позиционирањем образовања у својој развојној сарадњи и издвојити за образовање 15 до 20 % формалне развојне помоћи, искористити постојеће образовне фондове и осигурати да финансирање дође до најугроженијих особа и земаља. Међународне финансијске институције могу осигурати да се њиховим политикама и праксама подржавају планови влада за повећање издвајања за образовање, укључујући запошљавање наставног кадра. Такођер могу радити на удвостручењу својих постојећих портфеља за образовање, између осталог, кроз истраживање начина замјена дуга у подручју образовања и иновативног финансирања. Добродошао искорак у том погледу је и формирање Међународног инструмента за финансирање образовања (ИФФЕд). Његово потпуно финансирање и појачана сарадња с мултилатералним развојним банкама омогућит ће његово ширење у предстојећим годинама. Приватни филантропи такођер могу повећати свој допринос трансформацији образовања, надовезујући се на ране знакове напретка у овом подручју.



**Друго, морамо правичније улагати у образовање.** Морамо осигурати да улагања у образовање долазе до оних који су традиционално искључени из квалитетног образовања. Улагања у образовање морају бити правична у географском смислу како би руралне и удаљене заједнице те заједнице погођене кризом имале приступ одговарајућој инфраструктури, квалитетном наставном особљу и образовним ресурсима. Морају бити правична у социоекономском смислу како би се осигурало да сиромашне породице имају приступ могућностима које нуди висококвалитетно јавно образовање. Такођер мора бити правично у смислу свих група и сектора који су обично дискриминисани у приступу тим могућностима, као што су, између осталог, жене и дјевојчице, етничке мањине, особе с инвалидитетом, аутохтоно становништво и особе у дуготрајним кризама. Морамо осигурати да са улагањима у образовање нити једна особа и заједница не буду изостављени.

**У коначници, морамо учинковитије улагати у образовање.** Морамо осигурати да улагања у образовање мијењају животе ученика и будућност друштава. За то су потребни учинковити системи управљања јавним финансијама и мониторинг, као и редовна процјена ефеката улагања у образовање, како би се осигурало да повећани ресурси доведу до планираног циља и остваре очекиване исходе учења утврђене у образовним политикама. Учинковита улагања у трансформацијско образовање од кључне су важности.

1. **НАШЕ КОЛЕКТИВНО ВОДСТВО: ИСПУЊАВАЊЕ ОБЕЋАЊА**

Трансформација образовања захтијева заједничко опредјељење и дјеловање визионарских политичких лидера на свим нивоима, као и родитеља, ученика, наставника и шире јавности.

Земље са достављеном националном изјавом опредјељења сада могу преточити наведено опредјељење у јасан план за трансформацију и проактивно укључити лидерство у подручју образовања од локалног до регионалног и националног нивоа, што, опет, може прерасти у напоре свих нивоа власти који захтијевају нови екосистем за образовање, с јасним разграничењем одговорности између визије, обавеза, ресурса, дјеловања и резултата. На темељу резултата размишљамо о ученицима чији би животи требали бити трансформисани образовањем.

Нови приступ власти захтијева нови приступ цијелог друштва и захтијева трансформативно образовање. Млади ће бити темељ тих напора и искористити своје ставове, искуства, знање и дјеловање. Кључни су и инклузивни и партиципативни механизми за праћење и усмјеравање националних напора на трансформацији. Ученици, родитељи, наставници, синдикати, послодавци, академска заједница и цивилно друштво морају преузети своје улоге уз отвореност ка промјенама. Ти се напори могу подржати иницијативама попут *Оне Миллион Цонверсатионс*, *Yоутх Флагсхип* те низом коалиција покренутих на самиту, уз заједничку сарадњу како би се с људима срели тамо гдје се они налазе. Самит је помогао у стварању новог замаха и иницијацији јавног покрета за трансформацију образовања. У будућности, покрет се мора његовати и подржавати на свим нивоима, предвођени ученицима и наставницима широм свијета, надахнути цивилним друштвом и повезани са ширим покретима за позитивне промјене.



Систем УН-а послужит ће као подршка владама и заједницама на том путу. Резидентни координатори УН-а и водећи чланови тимова агенција и тијела УН-а у појединачним земљама, укључујући УНЕСЦО, УНИЦЕФ и Свјетску банку, могу почети разматрати властиту понуду земљама у развоју, у сарадњи с другим међународним образовним партнерима као што су ЕУ и глобални фондови како би се промијенио наш заједнички допринос.

У будућности ће Управљачки одбор на високом нивоу за Циљ одрживог развоја бр. 4, под заједничким предсједавањем УНЕСЦО-а и Сијера Леонеа, имати кључну улогу у осигуравању учинковитих попратних активности након Самита и то јачања глобалне, регионалне и националне сарадње, усклађивања дјеловања међу образовним партнерима и пружања подршке у његова три функционална подручја. УНЕСЦО и партнери такођер могу утврдити начине за јачање политичке одговорности за трансформацију и финансирање образовања, кроз додатно унапређење постојећих механизама за праћење проведбе Циља одрживог развоја бр. 4, укључујући глобалне образовне састанке и националне процесе утврђивања референтних вриједности за Циљ одрживог развоја бр. 4. Коначно, самит УН-а о будућности 2024. је додатна прилика за даљи напредак остварен тим доприносом.

Самит на високом нивоу о трансформацији образовања је заједнички напор. Спреман сам сарађивати с државама чланицама и партнерима како би се очувао пламен трансформације. Морамо дјеловати заједно и усмјерити се на конкретне мјере у подручјима у којима је то најважније, односно, на терену, у учионици и у искуству наставника и ученика.